2. ΒΑΣΙΛΙΚΟΝ ΔΙΑΤΑΓΜΑ της 24/25 Ιουν.1905 Περί εισαγωγής επί προσωρινή ατελεία χαρτονίου προς κατασκευήν κυτίων δι’ εναπόθεσιν καπνού και σιγαρέττων ως και χάρτου προς κατασκευήν χρωμολιθογραφημάτων. Άρθρ.1.-Επιτρέπομεν την δια των τελωνείων Πειραιώς, Σύρου, Πατρών, Κερκύρας και Βόλου επί προσωρινή ατελεία κατ’ ευθείαν εκ του εξωτερικού ή εκ της αποταμιεύσεως εισαγωγήν α)χαρτονίου εκ του της δασμολογικής κλάσεως 304 α΄ μονόχρου, στιλπνού μόνον κατά την μίαν όψιν, κατ’ ελάχιστον μεν όρον οκάδων καθαρών χιλίων, κατ’ ανώτατον δε πέντε χιλιάδων, προς κατασκευήν χρωμολιθογραφημένων κυτίων δι’ εναπόθεσιν καπνού και σιγαρέττων και εξαγωγήν διαμετακομιστικώς ή αποταμίευσιν αυτών και β)χάρτου μονόχρου εστιλβωμένου, εκ της δασμολογικής κλάσεως 300 β΄, κατ’ ελάχιστον μεν όρον οκάδων καθαρών χιλιών, κατ’ ανώτατον δε πέντε χιλιάδων, προς κατασκευήν παντοίων χρωμολιθογραφημάτων και εξαγωγήν διαμετακομιστικώς ή αποταμίευσιν αυτών. Άρθρ.2.-Το κατά το άρθρ.3 του Νόμ.ΒΡΝΗ΄ της 13 Φεβρ.1903 χρονικόν διάστημα προς επαναφοράν εις αποταμίευσιν ή εξαγωγήν διαμετακομιστικώς των εκ του παραληφθέντος, ως ανωτέρω, χαρτονίου ή χάρτου κατασκευασθέντων κυτίων ή χρωμολιθογραφημάτων ορίζεται εις εξ μήνας, το δε εκπεστέον απόρριμμα ή φύρα εκ του μεταποιουμένου εις κυτία χαρτονίου και του εις χρωμολιθογραφήματα μεταποιουμένου χάρτου εις 5% εις εκάτερον είδος. 